Οι φιλοσοφικές προσεγγίσεις στην επαγγελματική συμβουλευτκή και τη διαχείριση σταδιοδρομίας
Authors: Κότιος Κωνσταντίνος 
Published: August 2021

Η παρούσα διατριβή επιδιώκει να πραγματοποιήσει μια απόπειρα καταγραφής των φιλοσοφικών προσεγγίσεων στο ζήτημα της επαγγελματικής συμβουλευτικής και της διαχείρισης σταδιοδρομίας. Κυριαρχεί στη βιβλιογραφία αλλά και στην επιστημονική κοινότητα η άποψη ότι η επαγγελματική συμβουλευτική και η διαχείριση σταδιοδρομίας αποτελούν κλάδο της ψυχολογίας κατά κύριο λόγο, με την οικονομική επιστήμη και την παιδαγωγική ως πολύτιμους αρωγούς. Κύρια προσπάθεια της διατριβής αυτής αποτελεί η απόδειξη μέσω καταγραφής των φιλοσοφικών θεωριών και των πρακτικών εφαρμογών στη συμβουλευτική, ότι η φιλοσοφία και οι αρχές της αποτέλεσαν ισότιμο παράγοντα επιρροής στη διαμόρφωση του κλάδου της επαγγελματικής συμβουλευτικής. Η διατύπωση από τους επιφανέστερους φιλοσόφους όλων των εποχών απόψεων που άπτονται της καθημερινότητας των ανθρώπων και των ζητημάτων της ευτυχίας και ευδαιμονίας αποτέλεσε αντικείμενο έρευνας και καταγραφής στην παρούσα διατριβή. Αυτό όμως που επιχειρείται είναι η επιλεκτική παρουσίαση αυτών των θεωριών και φιλοσοφικών λόγων να καταδείξει τη διαλεκτική σχέση της φιλοσοφίας με την επαγγελματική απόφαση αλλά την πρακτική εφαρμογή των θεωριών αυτών σε όλα τα στάδια της επαγγελματικής συμβουλευτικής. Είναι δεδομένο ότι είναι αδύνατη η αποτύπωση σε μια διατριβή όλων των φιλοσοφικών θεωριών αλλά και η ενδελεχής ανάλυση των εννοιών και των παραμέτρων αυτών καθώς και η πιστή αναφορά σε όγκο κειμένων και αναλύσεων αυτών, λόγω του όγκου των φιλοσόφων. Για το λόγο αυτό, η παρούσα διατριβή εστιάζει κυρίως στην αρωγή της φιλοσοφίας στις δράσεις της επαγγελματικής συμβουλευτικής και όχι τόσο σε μια ιστορική αναδρομή για την πορεία της φιλοσοφίας, η οποία σχετίζεται με την συμβουλευτική διαδικασία. Παράλληλα, επιχειρείται μια αναλυτική παρουσίαση όλων των σταδίων και των αρχών που διέπουν την επαγγελματική συμβουλευτική, προκειμένου να γίνει περισσότερο εμφανής ως διαδικασία και να φωτιστούν όλες οι πλευρές των πρακτικών της εφαρμογών. Με τον τρόπο αυτό δημιουργείται το πρόσφορο έδαφος, πάνω στο οποίο είναι δυνατή η κατανόηση όλης της διαδικασίας του σχεδιασμού σταδιοδρομίας για να καταστεί ευκολότερη και ευκρινέστερη η σύνδεση τους με τις φιλοσοφικές θεωρίες και να γίνουν περισσότερο αντιληπτές οι φιλοσοφικές προσεγγίσεις σε όλο το φάσμα των διεργασιών της επαγγελματικής συμβουλευτικής. Οι επιλεκτικές αναφορές στα κρίσιμα σημεία των φιλοσοφικών θεωριών και στις αρχές των φιλοσόφων σε συνδυασμό με την ενδελεχή ανάλυση της σύνδεσης τους με τις κύριες αλλά και τις δευτερεύουσες διαδικασίες που λαμβάνουν χώρα στην επαγγελματική συμβουλευτική και διαχείριση της σταδιοδρομίας, αποσκοπούν στην κατάδειξη του συμπεράσματος ότι η επαγγελματική συμβουλευτική αποτελεί μια επιστήμη, η οποία επηρεάζεται άμεσα και στις αρχές τις αλλά και στις πρακτικές εφαρμογές της από την ολιστική συμβολή των θεωριών, των αρχών αλλά και των πρακτικών εφαρμογών της επιστήμης της ψυχολογίας, της οικονομικής της εργασίας, της παιδαγωγικής, της κοινωνιολογίας, της στατιστικής και της φιλοσοφίας. Αυτό όμως που καταδεικνύεται περίτρανα είναι η κυρίαρχη συμβολή και επιρροή της επιστήμης της φιλοσοφίας στην διατύπωση όχι μόνον των θεωρητικών προσεγγίσεων αλλά και των σύγχρονων πρακτικών εφαρμογών των θεωριών της στην καθημερινότητα άσκησης της επιστήμης αυτής. Αυτή η κατάδειξη είναι δυνατόν να ανοίξει νέους δρόμους στους νέους συμβούλους σταδιοδρομίας για τη θεώρηση της διαδικασίας αλλά και για την καλύτερη επιστημονική τους προετοιμασία για την άσκηση της συμβουλευτικής διαδικασίας.